paragraph_text: Palača Lučić (ili Palača Lucić) je renesansna palača na gradskoj rivi u staroj jezgri Trogira. Korijeni građevine sežu u srednji vijek, prvi put je preuređena tijekom 16. stoljeća, a pregradnje u 19. stoljeću uništile su njen originalni izgled. U palači su živjeli Petar Lučić, autor prve hrvatske pjesmarice starih pisaca (Vartal), te njegov sin Ivan Lučić, povjesničar i latinist danas poznat kao otac hrvatske historiografije. Palaču Lucić krase raskošni graditeljski elementi s prepoznatljivim rukopisima renesansnih umjetnika, učenika slavnih imena poput Nikole Firentinca, dovratnici i okviri glavnih i sjevernih vrata, reljefi, obiteljski grbovi, trifora i monofora. Godine 2017. sanirano je dotrajalo krovište palače.